**TECHNINĖ SPECIFIKACIJA**

1. **SĄVOKOS IR SUTRUMPINIMAI**
   1. **Klientas** – AB „Energijos skirstymo operatorius“.
   2. **Paslaugų teikėjas** – ūkio subjektas – fizinis asmuo, privatusis juridinis asmuo, viešasis juridinis asmuo, kitos organizacijos ir jų padaliniai ar tokių asmenų grupė, su kuriuo Klientas sudaro Sutartį.
   3. **Sutartis** – Sutartis, sudaroma tarp Kliento ir Paslaugų teikėjo dėl Pirkimo objekto.
   4. **Paslaugos arba Mokymai** – asmenų, dirbančių pavojingoje geležinkelio zonoje, mokymai ir egzaminavimas.
   5. **Užsakymas** – Sutarties pagrindu Paslaugų teikėjui tekstiniu pranešimu, elektroniniu paštu ir/ar per Kliento nurodytą informacinę sistemą teikiamas rašytinis dokumentas, kuriame nurodomi Paslaugų kiekiai, terminas.
2. **PIRKIMO OBJEKTAS**
   1. Asmenų, dirbančių pavojingoje geležinkelio zonoje, mokymai ir egzaminavimas (toliau – Mokymai)*.*
3. **PIRKIMO OBJEKTO APIMTYS**

|  |  |  |  |
| --- | --- | --- | --- |
| **Eil. Nr.** | **Paslaugų pavadinimas** | **Mato vnt.** | **Preliminarus kiekis\* Sutarties galiojimo laikotarpiu, vnt.** |
| 1. | Asmenų, dirbančių pavojingoje geležinkelio zonoje, periodiniai mokymai | Kliento darbuotojas | 800 |
| 2. | Asmenų, dirbančių pavojingoje geležinkelio zonoje, įvadiniai mokymai ir egzaminavimas pažymėjimo išdavimui | Kliento darbuotojas | 300 |

*\*Klientas neįsipareigoja nupirkti viso nurodyto kiekio.*

* 1. Mokymų trukmė: 6 akademinės valandos.
  2. Po įvadinių mokymų tą pačią dieną laikomas egzaminas pažymėjimui gauti.

1. **PASLAUGŲ TEIKIMO VIETA**
   1. Mokymai ir egzamino laikymas vykdomi nuotoliniu būdu.
2. **REIKALAVIMAI PIRKIMO OBJEKTUI**
   1. Mokymų turinys privalo atitikti aktualios redakcijos Fizinių asmenų, įgijusių teisę dirbti pavojingoje geležinkelio zonoje, mokymų turinio aprašymo, patvirtinto Lietuvos transporto saugos administracijos direktoriaus 2025 m. liepos mėn. 25 d. įsakymu Nr. 2025-13212, reikalavimus.
   2. Mokymų medžiaga turi būti pateikta mokymų metu nuotoliniu būdu, tekstiniu ar video formatu ir išdėstoma aiškiai bei suprantamai. Turi būti pateiktos nuorodos į galiojančius informacinius šaltinius. Jei būtina, mokymų medžiaga gali būti pateikta iš anksto, elektroniniu būdu, per Kliento mokymo organizatorių.
3. **PASLAUGŲ VYKDYMO TVARKA IR TERMINAI** 
   1. Paslaugos teikiamos tik pagal atskirus Kliento pateiktus Užsakymus Sutarties galiojimo metu. Sutarties galiojimo metu Klientas Užsakymus pateikia per Kliento mokymo organizatorių. Užsakymas laikomas pateiktu nuo tos dienos, kai Kliento mokymų organizatorius Paslaugų teikėjui pateikia šią informaciją: Mokymų pavadinimą ir darbuotojų skaičių.
   2. Užsakymai turi būti teikiami ir informacija apie juos pildoma ir saugoma Paslaugų teikėjo duomenų bazėje.
   3. Paslaugų teikėjas, gavęs Užsakymą, per 2 (dvi) darbo dienas informuoja apie galimas Mokymų datas.
   4. Paslaugų teikėjas įsipareigoja per 20 (dvidešimt) darbo dienų nuo Užsakymo gavimo apmokyti ir išegzaminuoti Kliento darbuotojus ir elektroniniu paštu Kliento mokymų organizatoriui atsiųsti elektroninius pažymėjimus.
   5. Paslaugų suteikimo faktas įforminamas pateikiant sąskaitą, kurioje nurodomi konkretūs apmokyti asmenys ir Mokymų programa, kuria buvo apmokyti darbuotojai.
   6. Pavėlavus suteikti Paslaugas, už kiekvieną pavėluotą dieną skaičiuojami 0,05% dydžio delspinigiai nuo vėluojamų suteikti Paslaugų kainos. Jei vėluojama daugiau negu 30 (trisdešimt) kalendorinių dienų, laikoma, kad Paslaugų teikėjas atsisakė vykdyti Mokymus. Atsisakymas vykdyti Mokymus laikomas esminiu Sutarties pažeidimu. Be kita ko, atsisakymu vykdyti Mokymus laikoma Mokymų atšaukimas likus mažiau negu 5 (penkioms) darbo dienoms iki suplanuotų Mokymų datos ir kitos Mokymų datos nepateikimas.
   7. Kliento padaliniams, kurių darbuotojams numatyta teikti Mokymus, paskelbus ekstremalią situaciją, Mokymai gali būti atšaukiami likus ne mažiau kaip 3 (trims) val. iki Mokymų pradžios.
4. **KOKYBĖ IR TRŪKUMŲ PAŠALINIMAS**
   1. Paslaugų trūkumais laikomi Paslaugų suteikimo neatitikimas Techninės specifikacijos reikalavimams.
   2. Paslaugų teikėjas užtikrina, jog Paslaugos bus suteiktos kokybiškai, laiku, mokymo medžiaga pateikta be klaidų, kurios panaikintų ar sumažintų Paslaugų vertę ar jų rezultato tinkamumą įprastam naudojimui.
   3. Pastebėjus rezultato trūkumus, Klientas per 5 (penkias) darbo dienas praneša apie juos Paslaugų teikėjui. Trūkumai turi būti pašalinti ne vėliau kaip per 10 (dešimt) darbo dienų.
5. **KARTU SU TEIKIAMOMIS PASLAUGOMIS PATEIKIAMI DOKUMENTAI**
   1. Išklausiusių Mokymus darbuotojų pažymėjimai.